- Hebrews
- <
- 12
- >

12
Jisu Ami laga Biswas Laga Yojna
1 Etu karone, amikhan logote gawahi laga dangor badal pora sob phale rukhi kene ase, juntu paap amikhan ke aram pora bandhi loi aru juntu bhari bukhibo di ase, eitu khan sob pichete chari dibo. Amikhan nimite ki rakhi kene ase etu ke saikene polabo. 2 Amikhan Jisu laga kotha hunibo, jun biswas shuru kora aru thik kori diya ekjon ase. Kelemane kun pora Tai laga age te thaka khushi dikhi kene, Cross te mori bole bhi manise loise, sorom bhi khaise, aru etu pichete Isor laga singhason usorte dyna hathte bohise*1 Pet. 2:23-24; Tit. 2:13-14..
Alchi Na koribi
3 Etu nimite Taike bhabi bhi, Tai ekjon kun nijor uporte paap laga sob biya kaam khan bukhi se, etu nimite apuni kitia bhi monte dukh napabo aru chari nadibo karone.
4 Apuni khan paap logote lorai kora to khun ulabole tak dukh pa nohoi. 5 Aru apuni khan ke bacha koi kene mon dangor koridi kene mata to apnikhan pahori jaise:
“Moi laga chokra, Probhu pora ki bhal rasta te jabole nimite sikhai ase etu ke dhamali nabhabi bhi,
Aru jitia Tai apuni ke bhal rasta te jabole nimite sikhai titia alchi nokoribi.
6 Kelemane Isor kunke morom kore taike bhal rasta te jabole nimite sikhai,
Aru kun Tai grohon kori loise, tai saja pai†Pro. 3:11-12..
7 Dukh pai thaka to hoile bhal rasta te jabole nimite ase. Isor pora apuni khan ke Tai laga bacha nisena he cholai ase. Eneka kun chokra ase tai laga baba pora bhal rasta te jabole nimite nasikhai?‡Pro. 3:11-12; Deu. 8:5; 2 Sam. 7:14. 8 Jodi apuni khan ke bhal rasta to sikhai diya nai, jineka sob manu etu nashikai laga kaam te bhag loi kene ase, titia hoile apuni bhal niyom pora jonom nakora chokra ase aru apuni Isor laga chokra nohoi. 9 Etu nisena, amikhan laga prithibi te thaka baba pora sikhai diya kotha to amikhan bisi adar kore aru taike sonman diye. Titia hoile atma te thaka baba ke amikhan saikene kiman adar kori kene thaki bole lage? 10 Amikhan laga baba khan pora ki bhal ase etu taikhan para tak amikhan ke sikhai dise. Kintu Isor to amikhan bhal hobole nimite sikhai diye, etu pora amikhan bhi tai laga pobitrota te bhag lobo nimite. 11 Sob homoi te bhal rasta te jabole nimite sikhai diya to khushi laga nohobo bhi pare, kele koile sikhai diya to dukh he pai. Kintu kun etu pora sikhi loi, taikhan pichete etu pora dharmikta laga anondo phol dhori loi. 12 Etu nimite apuni laga hath giri kene thaka to takot kori lobi aru apuni laga komjur theng bhi takot kori lobi§Isa. 35:3.. 13 Apuni laga theng nimite rasta to sidha bonai lobi, etu pora theng to lengera hoi kene nathakibo, kintu bhal hoi jabo*Pro. 4:26..
14 Sob manu logote shanti pora thakibi, aru pobitro hoi kene thaki bhi, etu nohoile kun bhi Probhu ke dikhi bole na paribo†1 Pet. 3:11; Psa. 34:14.. 15 Sabi Isor laga anugrah pora kun bhi komti hoi kene nathakibo nimite, aru tita laga jor kun logote pora bhi ulaikene digdar koribo nadibi, kele koile etu pora bisi manu letera hoi jabo pare‡2 John 1:8; Deu. 29:18.. 16 Apnikhan majot te kunbi mangso laga itcha pora thaka nohobo lage, Esau nisena apobitro nathakibo lage, kun ekbar khabo nimite tai nijor laga naam to bikiri kori dise§Gen. 25:33-34; Col. 3:5.. 17 Apuni khan jane etu pichete bhi, jitia tai asirbad pabole nimite itcha korisile, taike tyag kori dise, kelemane tai mon ghura bole nimite aru homoi panai, tai kandi kene suku pani ulaile bhi eku panai*Gen. 27:30- 40..
Hili bo Napara Rajyo
18 Kelemane apuni khan kiba ekta chubole para laga, joli thaka jui, andhera, mon dukh howa, dangor mon dukh aru tufan†Exo. 10:21-22; 19:12-22; 20:18-21; Deu. 4:11-12; 5:22-27., 19 nohoile ekbar bhigul bojai diya homoi te, nohoile kuntu awaj kotha kowa hunise Israel manu khan bhik mangise aru to ekta kotha bhi taikhan ke nokobole nimite‡Exo. 20:18-21; Deu. 5:23-25.. 20 Kelemane taikhan ke ki hukum dise etu mani bole para nai: “Jodi bhi ekta janwar pora etu pahar ke chui diye, titia etu ke pathor maribo lage§Exo. 19:12-13; Deu. 5:23-25.” 21 Etu sabole bisi bhoi lagise aru Moses pora koise, “Moi bhoi lagi ase aru kapi ase*Deu. 9:19..” 22 Hoile bhi, tumi Zion pahar te aru Isor laga sheher te ahise, sorgo laga Jerusalem, aru dos hajar sorgodoth khan khushi kori thaka jagate, 23 aru prothom bacha jonom kori kene manu khan joma kora jagate, jun khan laga naam sorgote likhise, aru Isor, kun sob manu laga Bisar-Korta ase, aru dharmik laga atma kun pora thik koribo pare, etu usorte ahise†Psa. 50:6; Col. 1:12., 24 aru Jisu, notun niyom pora kotha kori diya ekjon, ulaikene utu khun hali dise juntu khun to Abel laga khun pora bhi bhal ase. 25 Sabi apuni logote kun pora kotha kori ase Isor ke mana nokorile nimite. Kelemane Israel manu khan ke samjhai diya ekjon ke mana kora karone, jodi taikhan bachibo para nai koile, titia kun pora amikhan logot te sorgo pora kotha pati ase Taike mana korile, amikhan kineka bachibo. 26 Ekta homoi te, Isor laga awaj pora prithibi to hilai dise. Kintu etiya kosom khai kene koise, “Aru ekbar khali etu prithibi to he nohoi, kintu sorgo bhi hilai dibo‡Hag. 2:6; Jud.5:4; Psa. 68:8..” 27 Kintu etu kotha, “aru ekbar,” laga motlob ase shristi kora jinis khan sob to hilai kene khotom kori dibo, titia he, ki jinis hilai dibo napare, etu he thaki jabo§Hag. 2:6.. 28 Etu nimite, amikhan kitia bhi hila bole napara laga rajyo to pai ase, amikhan dhanyavad dibo, aru amikhan khushi hoi kene Isor khushi howa aradhana te taike sonman dibo. 29 Amikhan laga Isor to hoile jolai diya laga jui ase*Deu. 4:24; 9:3; Isa. 33:14..

- Hebrews
- <
- 12
- >

*12:2 1 Pet. 2:23-24; Tit. 2:13-14.

†12:6 Pro. 3:11-12.

‡12:7 Pro. 3:11-12; Deu. 8:5; 2 Sam. 7:14.

§12:12 Isa. 35:3.

*12:13 Pro. 4:26.

†12:14 1 Pet. 3:11; Psa. 34:14.

‡12:15 2 John 1:8; Deu. 29:18.

§12:16 Gen. 25:33-34; Col. 3:5.

*12:17 Gen. 27:30- 40.

†12:18 Exo. 10:21-22; 19:12-22; 20:18-21; Deu. 4:11-12; 5:22-27.

‡12:19 Exo. 20:18-21; Deu. 5:23-25.

§12:20 Exo. 19:12-13; Deu. 5:23-25

*12:21 Deu. 9:19.

†12:23 Psa. 50:6; Col. 1:12.

‡12:26 Hag. 2:6; Jud.5:4; Psa. 68:8.

§12:27 Hag. 2:6.

*12:29 Deu. 4:24; 9:3; Isa. 33:14.

© 2019 BCS